**Гьаргси дарс дарган мезла 9 класс.**

**Дарсла тема:** Даргантачи гIяхIладли

**Дарсла мурад:**

1. **БучIни гьалабяхI бикахъуси:** Тянишбарес даргантачил, даргала шимачил, даргала лугъатуначил, гIядатуначил;
2. **Дагьри ахъдурцуси:** ПикрибикIахъес, хIисаббирахъес;
3. **Бяркъ бедлугуси:** Гьарил милатла, гьарил лугъатла адамла хIурмат бирни; дарган мезличи диги имцIабарни;

**Дарсла г1яг1ниахъала:**  жуз 8-9классла дарган мез, интерактивный доска, галги, Г1ях1мадхан Абу-Бакарла сурат, карточкаби, «Замана» газета.

**Дарсла башри:**

**Учитель: Салам хIушаб дарганти,**

**Арадеш, ахъушанти,**

**Пергер лавашаканти**

**МикIхIенти ва цIудхъранти.**

**Сагъдираба хIурхъанти,**

**Сахават хайдакьланти,**

**Датаба, уркухъанти,**

**Дерхъабая, дарганти.**

**Ученикуни:** Салам нушала гIяхIлас

**Учитель:** Кадиирая.

Дарган мез хIедалуси дарганра дарган ахIен!

**Учитель:** ДурхIни, тянишдирехIев цаличил ца?

**Ученик:** ГIе.

**Учитель**: ХIебиалли гьарилли сунела у ва лугъат бурая.

1. **ХIянчи.**

**Учитель: ХIерая доскаличи ва хIисаб барая селичила бурулил.**

 *(чумил даргала лугъатличил гъайбикIути адамтала тIамри ляркьян ва суратуни чедиахъу доскаличи, дурхIнас чеббиркур илабад тема декIарбарес ва бурес.) (2 минут)*

ХIерая, дурхIни, селичи лехIахъира нуша, сегъуна декIардеш чебаира илди назмуртазиб, буралабазиб ва хабуртазиб?

**Ученик:** ДекIар-декIарти мезаначи лехIкахъира.

**Учитель:** ХIебиали селичила сарра нуша ишбархIи гъайдикIути? ИшбархIила тема белгибарес дирудаяв хIушани?

**Ученик:** Даргала мезаначила гъайдикIути сарра.

**Учитель:** ГIе, ишбархIи нуша лугъатуначила ва литературный мезличила гъайдикIути сарра. Нуша даргантачи гIяхIладли аркьулра.

**Учитель:** Мез акIубти сари жявти замунтазир, адамти бузерилизиб цаличи ца дугьабилзес гIягIнидеш акIубхIели, илди адамтала мурадуни аргъахъес, берк-берж дургахъес, тIабигIятла цIакьаначи къаршили кабизахъес.

**Учитель:** Дунъяличир, гIялимтани бурни хIясибли, хIябал яра шел азирцадра-сера мез лер. Лерилра илди декIар-декIарти сари, амма чула духIнар дугьби ва грамматика мешути мезанира лер. Илдигъунти мешути мез хьулчили диубти цадехI мезлизирад акIубти тухумти мезани сари. Тухумти мезанала халкь ца наслулизибад акIубти саби.

**Ученик:** Даргала мез тухумти сари цархIилти Дагъиста мезаначил. Масала цугдуцали ишди дугьби:

|  |  |  |  |  |
| --- | --- | --- | --- | --- |
| Дарган мез | КIарахъала мез | Булугунала мез | Лезгибала мез | Табасаран мез |
| Жита (гата) | Кету  | Ччиту  | Гац  | Гету  |

Мез адамтала гIямруличил уржили дархдасунти сари. Илбагьандан адамтала гIямру дарсдикIниличил дарх, мезра дарсдикIути сари.

 **Учитель:** Литературный мезличила се дурес дирудая? Селис бикIара литературный мез?

**Ученик:** Литературный мез или бикIар радиолизир, театрлизир, учебникуназир, газетабазир, журналтазир, гIилмула ва художественная литературала жузазир дузахъути низамличи душибти мезлис.

**Учитель:** Литературный мезла лебтанилра дагьес гIягIнити ирнила ва лукIнила кьяйдурти лерти сари. Илди кьяйдурти дузахъни хIукуматли гIеббурцуси саби. Илбагьандан литературный дарган мезла лукIнила кьяйдурти, замана заманаличи сагадирули ва чедирцIахъули, хасси комиссияли кадилзахъути сари. Сагадарили чедицIахъибти дарган мезла бегIла гIергъити лукIнила кьяйдурти кьабулдарибтири 2002 дуслизир.

**Учитель:** Литературный мез даргала халкьла миллатласи культура гьалабяхI башнилизир халаси кьадрила ярагъ сари. Илдала кумекличил дурхIни багьудиличи бегIбирути саби. Радиола передачабани, газетабала статьябани халкьлис халаси бяркъ бедлугули саби. Камси ахIен илаб кьадри даргала театрлара. Дарган мезли лукIути поэтунала ва писательтала лугIи имцIабикIули саби, чула произведениеби ункъдикIули сари.

Дарган мез кадурхули сари Кавказла мезанала кьукьялизи, илди тIинтIдиубли сари Дагъиста шел районнизир: Ахъушала, Лавашала, Сергъокъалала, Дахадаевла, Хайдакьла. Дарганти хIербирути шими лер Дагъиста цархIилти районтазирра: Агъулла, Буйнакскла, Гунибла, Дербентла, Къаякентла, Къарабудахкентла, Хасавюртла. Бахъал дарганти хIербирули саби шагьуртазиб, республикала дураб.

Шимазиб ва махьурбазиб биалли дарганти саби-бухIнаб гъайбикIар чучицун хасти гъайличил. Илди гъайлис се бикIара?

**Ученик:** ДекIар-декIарти шимазир ва махьурбазир дузахъути гъайлис **лугъат** бикIар.

1. **Х1янчи. Ишди дугьби хIушала лугъатличи шурдатирая.** *(Ишди дугьби доскаличи делк1ес ва мякьлаб лугъатла мезличил белк1ес.)*

Жагаси, чуду-хинкI, багьлали, ранг, хIериэс, кIари, азгъин, гIурдус, жягIял, тIашизес, цIябхIели, чеди, галга, къалабали.

**Учитель:** ХIерая гьанна сегъуна барсдеш, декIардеш леба х1ушала лугъатлизиб? (1-2минут)

1. **ХIянчи**. **ЛехIдизирая назмуличи ва ил назмулизи чиди лугъатуни гьандушили ГI.Абу-Бакарли? (2 минут) Чи сая ГI.Абу-Бакар?**

ГI. Абу-Бакар даргала машгьурси прозаик, поэт ва драматург сай. АкIубси сай 1931д. Дахадаевла районна Кубачила шилизив. ВебкIиб 1991д.

**Дарган мез. (ГI. Абу-Бакар)**

ГIяжаибси мез сари

Нушала даргала мез,

Нешла бикIули саби,

Агара дудешла мез.

Мискинси саби, бикIар,

Нушала мезла давла,

ДугIла саби ил хабар –

Диур мез Батирайла.

Мезла хала хIеркIлизи

ВерхIел хIеркI лер дашули,

ВерхIелра лугъатлизир

Дугьби лер рангдикIули.

Илди айхъес балуси

Сай верхIна гIяхIна гъабза,

Мез давлачердируси

Пергерси гъайла уста.

 ХIурхъила гъайли вирар

Дигайла хIябкуб дурес,

Бяхъили чулан чугур,

Исбагьи гIяшикьрарес.

ЦIудхъурла цIакьти сари

ГIяхIгъубзначил гъайикIес,

КьяртIбелкIи тIулба супел,

Гъайли шурми дучIахъес.

Рахли душман чевхъалли,

Дигули ари буцес,

«ХIябал хIярхIя акьурли,

Чети пясли арукьиз».

Хайдакьла гъайли вирар

Сирмуг хъярба беркахъес,

УркIи барес, бурили

Масхарала ца хабар:

«Я циннии абирули.

Я биран авалтуси

Мейданра мейдан акку».

Ахъушала хъу дерхъаб

Паргъатли лякьирбирес,

Сабура каммабиаб

«Уркурли гIяра бурцес».

ГIярбукIла лугъатлизир

Устадешла гъай дирар,

УрцIразиб игIянайван,

Илди дархдалги дирар.

Уркухъаннира биру

МаслигIят сунна гъайли,

Бугаси диргалара

Буру уркIи ряхIятли:

«БицIабква анкъи хIили

Иш нуша хIяйккантела!»

Сецад берхъили хьалли,

Ца галга анхъ бетхIерар,

Сецад давлачеб хьалли,

Ца лугъат мез бетхIерар.

Гьар журала цIедешли

Анхъ бухъули кьяйдали,

Лерил лугъатуначил,

Мезра дерхъаб духъули!

ГIяжаибти мез сари

Нушала даргала мез,

Нешла бикIули саби.

Агартив дудешла мез?

ГIилмула урхьни ихъес,

Дунъяла жуз сабирхъес,

Нушаб чараагарти,

Гъамтили детаурти.

Лергу урусла мезра

Нушани дузахъути.

Гiур сейкiусирав илдас,

Дудешла мез хIейкIули?

***(Класс группабачи бутIес. Гьарил бархьли бедибси суайс савгъат бедес.)***

1. **ХIянчи. Ишди дугтбазирад предложение цалабахъая.**

Дарган мез х1едалуси дарганра дарган ах1ен.

1. **Х1янчи. Ишди дугьбазирад дугьбала цалабикуни пикридарес.**

ГIяра, хъали, гIинц, хIева, хIеркI, уркIи.

1. **ХIянчи. Ишди предложениеби цугдуцая ва сегъуна декIардеш лебал белгибарая.**

Дия нешли ну шике ряхIрариб. (къадарла лугъат)

Дила абали ду шине раткяхъивда. (хайдакьла лугъат)

Дила нешли ну шичи рархьира. (литературный)

Дила вабал ду гьинняхI ратягъибда. (ицIарила лугъат)

Дила абали ну шики раргьаира. (муирала лугъат)

1. **ХIянчи. Ребус арзес.**

ХIула – ла+ручка – учка + хъи + лак – к

ГIяра – а + букIун – ун+лами – ми

1. **ХIянчи. ГIергъити дугьбазирад существительноеби, прилагательноеби, глаголти черделкIеная.** *(Класс буртIехIе хIябал группаличи, гьарил группали ца гъайла бутIа декIарбиру. (1минут)*

БугIярдеш, кункси, лукIес, хIеркI, шиниша, пикриикIес, ватIан, айзес, пикри, ахъси, бурес, душман, цархIил, гIяббаси, касиб, бялихъ, хьанцIа, ванаси, жагати, иршес, пашманиуб.

1. **ХIянчи.** **Иш назмулизирад лугъатла дугьби черделкIеная, белгибарес чиди лугъатличи белкIунси назму.**

 Абала уркIилебил бархибил дардла кьикIо жагьле ебкIибил дерхIелис делкIунте. Иш назму касибси саби «Замана» газетализибад.

БуцIар цIала ламили

Игулего дила чарх,

Гьар мурт гьанбикаллера

ХIу агни нушачил варх.

Лерил хIянки даркьиле

Камте гIемру деркIиле,

ХIела уркIила мурад

Укьунил хIебуриле.

УркIи бицIибил децIра

Чарх бицIиб шишимтера,

Датаде хIуни гIелар

БекI бицIиб пикрумбера.

ХIу сенъан ебкIибилрел

Наб багьес ахъри бигиб.

Саби-ахIинабела

 Ахир кабихьес бигиб.

**Учитель: Шурдухъеная иша, гьанна хIисаб бирех1е чидил группала дахъал дархьти жавабти лера. БегIлара дахъал жавабти дурибсилис 1 мерлис жуз бедес; 2 мерлис сурат кабирхьуси рамка; 3 мерлис дурхIнани барибси хабарла книжка.**

1. **Х1янчи.**  **Кроссворд. Кроссворд арзая ва кроссвордлизи дигIянабикибси дев баргая. (1-2 минут)**
2. Буйнакскла районнизиб сегъуна лугъатла дарганти саби хIербирути?
3. Сегъуна лугъат саби литературный мезлис хьулчили касибси?
4. Дахадаевла районна центр.
5. Даргантицун хIербируси, царал миллатла халкь агарси район.
6. Мургьи-арцла устнала ши.
7. Дарс бехIбихьес гьалар дирхъу.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1Къ | А  | Д | А  | Р  | Л  | А  |  |
| 2 А  | Хъ  | У  | Ш  | А | Л  | А  |
| 3 У  | Р  | К  | А  | Р | А  | Х  |   |
|  | 4 С  | Е  |  Р  | Г | О  | Къ а | А  | Л  | А  |
| 5 К  | У  | Б  | А | Ч  | И |  |
|  | З  | Я  | Н | Къ  |    |
| 7 Л  | У  | Гъ  | А  | Т |   |
| 8Х1  | У  | Р  | Хъ  | И | Л  | А  |   |

1. ДекIар-декIарти шимазир ва махьурбазир дузахъути гъайлис се бикIара?
2. ГIямарла Батирай чиди лугъатличи сайри далуйти лукIуси?

**10.ХIянчи. Лугъатла дугьби ца кьукьялизи ва литературный дугьби кIиибил кьукьялизи делкIирая.**

Ликка, дабри, яцIал, кIат1I, ппала, ттуттеш, неш, кIана, кIаппар, савгъат, калкка, жагаси, чаквел, жагвай, гъуршла, курди, хIева, ишбархIи, ангъвал, верхIел.

**Учитель:** ГIяхIси саби, дурхIни. ХIушани гIяхIил барилра хIянчи.

**11.ХIянчи.** **ГIергъити дугьбазирад имцIасигъуна декIарбарая.**

Лаваша, Сергокъала, Губден, Гуниб, Ахъуша.

**12.ХIянчи.** **Синонимти дакIесли, урдатурти дугьби кадатирая.**

1)ХIябибли сунела … диркьаличи гечбариб. 2)Илаб илала … яшавлизиб ункъли кабииб. 3)ЗягIипикили гIергъи АсхIябли букуси …, дебали биштIаси бири. 4)Дубурлантала бекIлибиубси … диъла хинкI саби. 5)Солдатуни гIергъисигъуна … барес хIядурбикIулри. 6)Ил гьакIлис душнайс нушачил гьатIи … барес дигули ах1енри.

**ГIягIнити дугьби:** хъалибарг, кулпет, беркала, хурег, дергъ, дяв.

**13.ХIянчи. Скайпличил дурхIни царал лугъатла вакилличил гъайбикIахъес. (2минут)**

**14.ХIянчи.** **Ромашка.**

**Доскаличи ромашка барили ва гьар кIапIиличи даргантала**

**лугъатуни делкIес. (1-2 минут)**

**Даргала лугъатуни:**  ахъушала, лавашала, сирхIяла, къадарла, мемухIела, ицIарила, губденила, целебкIала, дейбукIла, гIяштIила, хIурхъила, кубачила, чирагъла, муирала, хайдакьла, цIудхъурла.

**15.ХIянчи.** **Галга.** **( иш галгаличи кIари даршес ва гьар кIапIиличи дарганти хIербирути шимала уми делкIес). (2-3минут)**

**Ахъушала район:** Усиша, МухIи, Урхучи, Дубри, Куримахьи, Бургимак, Хъарлябхъу, Кавкамахьи, ЦIунимахьи, ТIантIи, Ахъуша, ХIябшима, ЧебяхI МулебкIи, Бутри.

**Лавашала район:** МикIхIи, ЦIудахар, Наскент, Тагиркетн, Кьакьамахьи, ГIяямахьи, Лаваша, Къуппа, Джангамахьи, ЭбдалгIяя, Карлабко, Хаджалмахьи, ГIяялахъяб.

**Хайдакьла район:** ХIулли, Жигия, Легьгьа, Жинаби, Жирабачи, Абдаршка, Маджалис, Джавгат, Янгикент, Чумли, Малакент, Родниковый.

**Сергокъалала район:** Буцрамахьи, ГIяймаумахьи, Ванашимахьи, УбяхI МулебкIи, Урахи, Бурдеки, Махарги, Маммаул, Мюрего, Сагаси Мугри, Мургук, Краснопартизанск, Кичи-гамри, Сергокъала, Кадыркент, Дегва,

Чяхи-махьи, ХIябкьяймахьи.

**Дахадаевла район:** КIиша, ХъярбукI, Кубачи, Зубанчи, Меусиша, Дибгаши, Уркарах, Кьялкни, Бускри, ИцIари, Усиша, Дейбук, Кудагу, Дибгалик, Трисанчи, Зилбачи, Джурмачи, ГIяштIи, Урари.

**Къаякентла район:** Герга, Сагаси Вихри, Первомайск, Сагаси Дейбук, Дружба.

**Буйнакскла район:** Къадар, Хъарамахьи, Ванашимахьи, Чанкурбе, Чабанмахьи.

**Карабудахкентла район:** Губден, ГъурбукIи.

 **Агъульла район**: Чирагъ

**Хъули хIянчи.** Гьарилли сунес дигуси хIянчи декIарбарес.

1. **ХIянчи 246. Литературный мезличи шурдатирая. ХIеръая, сегъуна барсдеш алкIулил.**

ХIакьли гIяхIна гьвабзала

ХIвябразир хIвяб ахъдирар

Шивухъун багьадулла

Гьва дублис цIилда дирар.

Ца ккулала квайзиратт

ХIябал барха хIвя дирхъян,

Ца хIинтIала баркклератт

ХIябдарш барха цIва айхъан.

 *(Халкьла далай)*

1. **«Замана» газетализибад касили ца текст шурбатирая хIушала лугъатличил.**
2. **Лугъатла дугьби пайдала хIедарили чIянкIли литературный мезличи биштIаси сочинение белкIес «Дила ши ва шила шанти».**

**Учитель:** Ишичи нушала дарс ахирличи кабиули саби. Баркалла, хIушаб дурхIни. Баркалла, хIурматла гIяхIли. Класслизи заб дарахъили дарс таманбирехIе. Гъагулти дакIили сари, алавси мер цIударбиубли саби, кIантIури дакIиб. Забли урзесбяхIиб, чяхI или заб дакIиб. *(хъатбяхъили дарс таманбирар.)*

**Ахъушала район:** Усиша, МухIи, Урхучи, Дубри, Куримахьи, Бургимак, Хъарлябхъу, Кавкамахьи, ЦIунимахьи, ТIантIи, Ахъуша, ХIябшима, ЧебяхI МулебкIи, Бутри.

**Лавашала район:** МикIхIи, ЦIудахар, Наскент, Тагиркетн, Кьакьамахьи, ГIяямахьи, Лаваша, Къуппа, Джангамахьи, ЭбдалгIяя, Карлабко, Хаджалмахьи, ГIяялахъяб.

**Хайдакьла район:** ХIулли, Жигия, Легьгьа, Жинаби, Жирабачи, Абдаршка, Маджалис, Джавгат, Янгикент, Чумли, Малакент, Родниковый.

**Сергокъалала район:** Буцримахьи, ГIяймаумахьи, Ванашимахьи, УбяхI МулебкIи, Урахи, Бурдеки, МахIарги, Маммаул, Мюрего, Сагаси Мугри, Мургук, Краснопартизанск, Кичи-гамри, Сергокъала, Къадыркент, Дегва, Чяхи-махьи, ХIябкьяймахьи.

**Дахадаевла район:** КIиша, ХъярбукI, Кубачи, Зубанчи, Меусиша, Дибгаши, Уркарах, Кьялкни, Бускри, ИцIари, Усиша, ДейбукI, Кудагу, Дибгалик, Трисанчи, Зилбачи, Джурмачи, ГIяштIи, Урари.

**Къаякентла район:** Герга, Сагаси Вихри, Первомайск, Сагаси Дейбук, Дружба.

**Буйнакскла район:** Къадар, Хъармахьи, Ванашимахьи, Чанкурбе, Чабанмахьи.

**Карабудахкентла район:** Губден, ГъурбукIи, Манас

 **Агъульла район**: Чирагъ